Το Ίδρυμα Ρόζα Λούξεμπουργκ σε συνεργασία με το Παράρτημα Ελλάδας και το HumanRights360 δημιούργησαν την καμπάνια «Βάλτους Χ – Ο Μαύρος Χάρτης της Αθήνας», με σκοπό να εντοπίσουν μέσα στην πόλη και να αναδείξουν την αφανή εγκληματικότητα που συνδέεται με τις ρατσιστικές επιθέσεις στο δημόσιο χώρο.

Ο χάρτης που δημιουργήθηκε αποτυπώνει λεπτομερώς τόσο τις ίδιες τις επιθέσεις όσο και τις ιστορίες που βρίσκονται πίσω από αυτές.

Με ένα κλικ πάνω στα σημεία του χάρτη (valtousx.gr) ο επισκέπτης συνειδητοποιεί ότι το κάθε σημείο δεν είναι απλώς μια διεύθυνση, αλλά ένας τόπος βίας, ένα σημείο όπου μια βίαιη υπόθεση έλαβε χώρα στις γειτονιές της Αθήνας, δίπλα μας.

Είκοσι πέντε δημιουργοί οπτικής εικόνας βοήθησαν σημαντικά σε αυτή την κατεύθυνση. Με όπλο ενάντια στη βία την ίδια τη δουλειά τους, εικονογράφησαν τα περιστατικά, έτσι ώστε να γίνει εφικτή η αποτύπωση της φρίκης και τα αποτελέσματα τόσο της ορατής όσο και της αόρατης βίας.

Τα έργα των είκοσι πέντε αυτών των δημιουργών θα παρουσιαστούν σε έκθεση που θα διεξαχθεί στην Τεχνόπολη Δήμου Αθηναίων από την Τετάρτη 13 έως και την Κυριακή 19 Μαρτίου 2019, υπό την αιγίδα του Συμβουλίου Ένταξης Μεταναστών.

Την έκθεση θα πλαισιώσουν συζητήσεις και παράλληλα δρώμενα.

Το Ίδρυμα Ρόζα Λούξεμπουργκ (ΙΡΛ) Παράρτημα Ελλάδας είναι ένα αριστερό γερμανικό ινστιτούτο πολιτικής επιμόρφωσης, ανήκει στο διεθνές δίκτυο του Rosa Luxemburg Stiftung (RLS) και λειτουργεί στην Ελλάδα από το 2012. Ο Αντιφασισμός και ο Αντιρατσισμός είναι δύο από τις κύριες θεματικές ενότητες στις οποίες δραστηριοποιείται.

Το HumanRights360 είναι μία νέα οργάνωση της κοινωνίας των πολιτών που δραστηριοποιείται στην Ελλάδα. Αποστολή μας είναι η προστασία και ενδυνάμωση των δικαιωμάτων όλων, χωρίς καμία διάκριση, και με εστίαση στους ευάλωτους πληθυσμούς. Στο πλαίσιο αυτό, το HumanRights360 υλοποιεί μία σειρά δράσεων κατά του ρατσισμού, της ξενοφοβίας και των εγκλημάτων μίσους.